b'\n_START_ARTICLE_\nSepija (pigmentas)\n_START_SECTION_\nGamyba\n_START_PARAGRAPH_\nTikras sepijos pigmentas gaunamas i\xc5\xa1 sepij\xc5\xb3 (kartais \xe2\x80\x93 a\xc5\xa1tuonkoj\xc5\xb3) ra\xc5\xa1alini\xc5\xb3 liauk\xc5\xb3, kurias moliuskai naudoja gynybai nuo prie\xc5\xa1\xc5\xb3 \xe2\x80\x93 paskleisdami didel\xc4\xaf ra\xc5\xa1alo debes\xc4\xaf ir suklaidindami grobuonis. Ra\xc5\xa1alini\xc5\xb3 liauk\xc5\xb3 i\xc5\xa1skiriamas pigmentas yra juodas, sudarytas i\xc5\xa1 smulki\xc5\xb3 pigmento melanino daleli\xc5\xb3, ta\xc4\x8diau j\xc4\xaf pavirinus su kaustine soda, gaunamas raudonai rudas, sodrios spalvos pigmentas, tinkamas dailei. \xc5\xa0iais laikais vietoje tikros sepijos neretai naudojami kiti rud\xc5\xb3 atspalvi\xc5\xb3 da\xc5\xbeai, pvz., marsas.\n_START_SECTION_\nPigmento savyb\xc4\x97s\n_START_PARAGRAPH_\nSepijos da\xc5\xbeai naudojami mi\xc5\xa1iniuose su vandeniu, pana\xc5\xa1iai, kaip akvarel\xc4\x97, neretai tapoma kartu su tu\xc5\xa1u ar akvarele, pastarojoje kartais naudojama vietoje rud\xc5\xb3 da\xc5\xbe\xc5\xb3. Pigmentas gana neatsparus \xc5\xa1viesai, nuo saul\xc4\x97s \xc5\xa1viesos per kelerius metus i\xc5\xa1blunka, kei\xc4\x8dia savo atspalv\xc4\xaf, ta\xc4\x8diau blankiai ap\xc5\xa1vie\xc4\x8diami paveikslai, tapyti sepija, i\xc5\xa1lieka \xc5\xa1imtme\xc4\x8dius. Tapant aliejumi, sepija beveik nenaudojama, ta\xc4\x8diau kartais naudojama kartu su pastele. I\xc5\xa1 koncentruotos sepijos b\xc5\xabna daromos kreidel\xc4\x97s, kuriomis pie\xc5\xa1iama pana\xc5\xa1iai, kaip anglimi.\n_START_SECTION_\nNaudojimas\n_START_PARAGRAPH_\nSepijos da\xc5\xbeus naudojo dar senov\xc4\x97s rom\xc4\x97nai, \xc5\xa1ie da\xc5\xbeai gana populiar\xc5\xabs buvo ir viduram\xc5\xbeiais, ta\xc4\x8diau vis\xc4\x85 t\xc4\x85 laik\xc4\x85 daugiausiai naudojami kaip ra\xc5\xa1ymui skirtas ra\xc5\xa1alas._NEWLINE_Dail\xc4\x97je sepija \xc4\x97m\xc4\x97 plisti nuo XVIII a., kai prad\xc4\x97ta naudoti kartu su akvarele vietoje rud\xc5\xb3 (plaut\xc5\xb3) med\xc5\xbeio suod\xc5\xbei\xc5\xb3, o XIX a. tapo vienu i\xc5\xa1 pla\xc4\x8diai paplitusi\xc5\xb3 da\xc5\xbe\xc5\xb3. Populiar\xc4\x97jant fotografijai, sepija prad\xc4\x97ta pla\xc4\x8diai naudoti nuotraukoms tonuoti \xe2\x80\x93 ja nuda\xc5\xbeytos nespalvotos nuotraukos \xc4\xafgyja daug nat\xc5\xabralesnius atspalvius, nei nespalvotos. \xc5\xa0iuo metu sepij\xc4\x85 da\xc5\xbeniausiai naudoja akvarelistai bei fotografai, kuriantys menines nuotraukas.'